Leon de Villiers

**Leon Johannes de Villiers** (gebore 25 Junie 1960, Pretoria) is 'n bekroonde Afrikaanse skrywer van kinder- en jeugverhale. Gedurende sy loopbaan word hy onder meer bekroon met die Scheepersprys, die M.E.R.-prys, die Alba Bouwer-prys, die C.P. Hoogenhout-prys en die ATKV kinderboektoekenning. Sy jeugroman *Die Pro*, word verwerk en in 2015 as rolprent vrygestel.

## Lewe en werk 
### Herkoms en opleiding 
Leon Johannes de Villiers is op 25 Julie 1960 in Pretoria gebore as die tweede oudste van vier seuns.

## Skryfwerk 
Sy skryfpogings begin wanneer hy as onderwyser in Pretoria aan ’n skryfkring behoort. In 1996 is hy een van die ses finaliste in die *De Kat*-romankompetisie met ’n ongepubliseerde roman vir volwassenes. Hierna spits hy hom toe op boeke vir kinders en die jeug en skroom nie om hedendaagse probleme in sy boeke aan te spreek nie. Die Alba Bouwer-prys word in 2004 aan *Droomoog Diepgrawer* toegeken en hierdie boek word ook in 2005 met die C.P. Hoogenhout-prys bekroon, terwyl dit in 2005 op die kortlys is vir die toekenning van die M-Net-prys vir boeke in kort formaat.

*Erik en die Kido-dinges* is ook vir ouer laerskoolkinders geskryf. Erik wil van sy gesin ontslae raak en hy word dan na die Kidoteek geneem, waar kinders uitgestal kan word vir ander ouers om uit te kies of hulle eie kinders om te ruil. Erik en sy troetelspinnekop word deur ’n neurotiese egpaar aangeneem, wat sorg vir lagwekkende situasies maar ook berou by Erik. *Erik en die Kido-dinges* verower in 2004 ’n ATKV Kinderboektoekenning vir graad 4-5.

*Maroelaboomstories* bevat vyftien oorspronklike diereverhale en word ook in Engels vertaal.

### Jeugverhale 
Vir die jeug skryf hy ook etlike verhale.

In 1996 word die Sanlam Aanmoedigingsprys aan *Die pro* toegeken en hierdie boek kry in 1998 die Scheepersprys en die M.E.R.-prys. Die boek word later ook verfilm en in 2015 op die kommersiële kringloop vrygestel.

In *Groete van die hiëna* beland ’n selfbewuste, skugter tiener in die virtuele wêreld van die Paleis van Chaos, waar Crocuta, ’n hiëna met ’n sonbril, sy metgesel is. Hier moet hy vertrek op sy reis na homself en vertel hy tien stories oor homself, waardeur sy selfinsig gaandeweg ontwikkel en hy in staat is om homself uit hierdie paleis te verlos.

*Toko* is ’n jeugroman vir ouer kinders en jong volwassenes, waar die hoofkarakter lid is van ’n primitiewe stam in Afrika en moet wys of hy werklik ’n man is. Hy moet water vir die inisiasie kandidate op die berg neem, waar geen moraliteit of wette geld nie.

### Kleuterboeke 
Hy skryf ook kleuterboeke. *Wat doen jy Daniël?* begelei die kleuter deur met ander oë na die bekende omgewing en voorwerpe te kyk.

*Elsie soek ’n strooihoed* verower in 2002 die ATKV-Kinderboektoekenning vir 6-7 jaar.

*Parmant* word ook in Engels vertaal en verower in 2004 die ATKV Kinderboektoekenning vir 3-6 jaar.

In *My sussie se tande* is klein Jannie trots op sy babasussie, maar wanneer sy begin tande kry is sy nie meer so oulik nie. Hierdie boek word in 2005 met die ATKV Kinderboektoekenning vir 3-6 jaar bekroon.

Ander kleuterboeke is *Die klein seuntjie en die drake.*

## Publikasies 
Werke wat uit sy pen verskyn sluit in:

## Bronnelys 
### Boeke 
* Wybenga, Gretel en Snyman, Maritha (reds.) *Van Patrys-hulle tot Hanna Hoekom*. Lapa-Uitgewers Eerste uitgawe Tweede druk 2005

### Tydskrifte en koerante 
* Loots, Sonja. *De Villiers doen dit weer.* Rapport, 2 Oktober 2005
* Swart, Keina. *Dít sal die nag wees, sê oulike erdfamilie*. Beeld, 23 Julie 2012
* Vermaak, Arnold. *Vonkel in kind se oog grootste lof.* Plus, 19 Oktober 2005
* Vorster, Alita. *Leon de Villiers: Delwer van diep dinge.* Taalgenoot, Julie/Augustus 2003
* Vorster, Alita. *Leon se venster*. Rapport, 3 Junie 2007

### Ongepubliseerde dokumente 
* De Villiers, Leon. *Biografiese skets.* Nasionale Afrikaanse Letterkundige Museum en Navorsingsentrum (NALN) Bloemfontein

## Verwysings